Diari Oficial de la Generalitat Valenciana


Sumari del DOGV 9669, del 25-08-2023 (2023/8923)

RESOLUCIÓ d'11 de juliol de 2023, del director general de Qualitat i Educació Ambiental, per la qual es formula declaració d'impacte ambiental del projecte d'emmagatzematge i gestió de residus no perillosos en la partida de Madrigueres Sud, 34-4, en el terme municipal de Dénia. Expedient: (2029332) 98/2021/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9669

Data del DOGV
:   25-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8923


Data del document
:   11-07-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ d'11 de juliol de 2023, del director general de Qualitat i Educació Ambiental, per la qual es formula declaració d'impacte ambiental del projecte d'emmagatzematge i gestió de residus no perillosos en la partida de Madrigueres Sud, 34-4, en el terme municipal de Dénia. Expedient: (2029332) 98/2021/AIA. [2023/8923]  
  
«Declaració d'impacte ambiental  
Expedient: (2029332) 98/2021/AIA.  
Títol: Emmagatzematge i gestió de residus no perillosos.  
Promotor: Reciclajes Denimetal, SL.  
Òrgan substantiu: Ajuntament de Dénia. Expedient 3B51-4/2018.  
  
Localització: partida Madrigueres Sud, 34-4, Dénia (Alacant).  
NIMA: 0917787175.  
  
Antecedents i descripció del projecte  
Reciclajes Denimetal, SL, promou un projecte d'emmagatzematge i gestió de residus no perillosos a les Madrigueres Sud, 34-4, de Dénia (Alacant). La instal·lació disposa de codi NIMA 0124616136 per a transport de residus perillosos (RP) i no perillosos (RNP).  
  
L'activitat es desenvoluparà en una de les quatre naus que conformen una edificació industrial d'estructura metàl·lica, coberta lleugera, amb blocs de formigó que constitueixen els tancaments externs i interns de l'edifici. Està situada en la parcel·la 8089690GF0081O2928KV. La nau industrial compta amb una superfície útil de 465,79 m², està construïda i adaptada per a l'exercici de l'activitat sense que siga necessari projectar obres per a adequar-la. Compta amb solera de formigó polit, bàscula per al pesatge de residus a l'interior de la nau i bàscula de pesatge de vehicles pesants en l'exterior. El pla de distribució de la planta mostra les superfícies destinades al trànsit de vehicles, oficines, lavabos i les diferents zones designades per a la classificació i l'emmagatzematge dels residus que es gestionaran en la planta (metalls fèrrics, no fèrrics, plàstics, tèxtil, paper, etc.). Tota l'activitat, incloses les càrregues i descàrregues dels residus, es realitzarà a l'interior de la nau. Limita amb naus industrials a la dreta, al fons i davant. A l'esquerra hi ha un solar en ús.  
  
El procés industrial consistirà en la recepció, valorització i emmagatzematge temporal dels residus en la planta. Les operacions de valorització estaran dirigides a la reutilització dels residus i al tractament previ a l'eliminació (desmuntatge, classificació, trituració, separació, compactació, etc.). La separació dels diferents tipus de residus es realitzarà manualment, tenint en compte la naturalesa i morfologia del residu per a classificar-los. Els diferents tipus de residus s'apilaran en la seua zona específica, diferenciada i identificada degudament, en condicions adequades per a l'emmagatzematge. Finalment, s'entregaran a un gestor autoritzat per a la reutilització o el reciclatge dels residus.  
  
En la planta es gestionaran residus no perillosos (RNP) de diferents tipus: metàl·lics, plàstics, vehicles al final de la seua vida útil que han sigut prèviament descontaminats, residus d'aparells elèctrics i electrònics (RAEE) paper, cartó, tèxtils, etc. S'inclou una relació amb els tipus de residus admissibles per a la gestió juntament amb una estimació de la capacitat de tractament anual. La relació dels codis LER de residus per als quals se sol·licita l'autorització de gestor descrita en la documentació tècnica és la següent: 120101, 120102, 120103, 120104, 150101, 150102, 150103, 150104, 150109, 160106, 160117, 160118, 160801, 170203, 170401, 170402, 170403, 170404, 170405, 170406, 170407, 170411, 191001, 191002, 191201, 191202, 191203, 191204, 191208 i 200140. La capacitat màxima d'emmagatzematge temporal de residus en les instal·lacions serà de 43,6 t. La capacitat de tractament anual s'estima en 3.992 t per a la totalitat dels residus.  
La relació de maquinària que intervindrà en el procés industrial inclou peladora de cables, premsa de paper, eines d'ús manual i l'equip informàtic. S'utilitzaran transpaletes per al trasllat dels residus a l'interior de la planta.  
Tramitació administrativa  
En data 18.06.2021, l'òrgan substantiu va sol·licitar a aquest òrgan ambiental l'avaluació d'impacte ambiental del projecte. En data 14.09.2022, es va requerir a l'òrgan substantiu i al promotor l'aportació de documentació addicional i aclariments en la documentació tècnica presentada. L'expedient es va completar amb la documentació aportada per l'òrgan substantiu i pel promotor en dates 10.11.2022, 25.04.2023 i 06.07.2023. Consten els documents següents:  
. Sol·licitud de llicència ambiental, de 26.05.2018.  
. Sol·licitud d'avaluació d'impacte ambiental ordinària del promotor.  
- Estudi d'impacte ambiental de 28.03.2018 i annex de 08.11.2022 (ESIA).  
. Projecte tècnic, de 24.05.2018, i annexos (estudi acústic, senyalització de seguretat i salut en el treball, protecció contra incendis, accessibilitat del local, prevenció de la legionel·losi, càlcul de la ventilació, instal·lació elèctrica).  
. Certificat de compatibilitat urbanística, d'11.04.2018, de caràcter favorable.  
. Certificat de la informació pública realitzada.  
D'acord amb el certificat remés, l'òrgan substantiu va realitzar la informació pública de l'expedient mitjançant la publicació de l'edicte en el Butlletí Oficial de la Província d'Alacant número 135, de data 20.07.2021 i en la seu electrònica de l'ajuntament sense que, una vegada transcorregut el termini de trenta dies hàbils concedit, s'hagen presentat al·legacions sobre aquest tema.  
No resulta aplicable la modificació introduïda en l'article 9.1 de la Llei 21/2013, de 9 de desembre, per haver-se iniciat el procediment en l'òrgan substantiu abans de l'entrada en vigor de la Llei 9/2018, de 5 de desembre.  
Consideracions ambientals  
El Pla general d'ordenació urbana de Dénia de 1972 va ser suspés per l'Acord de 28.07.2017 del Consell (DOGV 8096, 01.08.2017). L'activitat es desenvoluparà en una parcel·la urbana dotada de tots els serveis municipals compatible amb els usos ja implantats en la zona amb anterioritat a la derogació del PGOU. L'activitat està permesa en l'emplaçament projectat, d'acord amb el certificat de compatibilitat urbanística que consta en l'expedient.  
Una vegada consultada la cartografia de la infraestructura valenciana de dades espacials, s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits.  
L'ESIA inclou una descripció del projecte i de l'inventari ambiental de la zona. No es plantegen altres alternatives al projecte per situar-se en una nau tancada, en un polígon industrial amb accessos i infraestructures executades per al desenvolupament correcte de l'activitat. S'identifiquen les accions del projecte susceptibles de causar impactes ambientals significatius només en la fase de funcionament, perquè la nau industrial on es durà a terme es troba ja construïda i condicionada. Considera que l'activitat és susceptible de produir impactes ambientals negatius sobre l'atmosfera, les aigües i el sòl, el consum de recursos naturals, la població i el paisatge. S'estableixen mesures protectores i correctores per a minimitzar-los i un programa de vigilància ambiental per a garantir el compliment i l'eficàcia d'aquestes mesures. Sobre el medi socioeconòmic i cultural les afeccions tindran caràcter positiu. El local compleix el que es disposa en la legislació en matèria de seguretat i salut en els llocs de treball.  
Els impactes sobre l'atmosfera poden derivar-se de les emissions de partícules durant la manipulació dels residus (càrregues, classificació, etc.) i dels gasos de combustió dels vehicles de transport. S'haurà de complir el programa de revisions tècniques de la maquinària i dels vehicles establit pel fabricant, a més de les inspeccions legalment exigibles, i incloure un estudi acústic per a justificar que, estant l'activitat en funcionament, amb l'atenuació del so que produeixen els tancaments de l'edificació, no se superaran els nivells de soroll transmesos a l'exterior permesos per la normativa. La maquinària i els equips susceptibles de produir vibracions s'hauran de disposar sobre bancades que les esmorteïsquen.  
El consum d'aigua es redueix a la utilització en lavabos i vestidors del personal. Les aigües residuals generades en l'activitat seran les sanitàries procedents de la neteja i lavabos que abocaran a la xarxa de clavegueram municipal. Els impactes sobre les aigües i el sòl podrien produir-se a causa de la contaminació puntual per abocaments o vessaments accidentals de líquids (avaries en vehicles, presència de líquids en els envasos, etc.). Per a previndre'ls, s'ha impermeabilitzat la solera de formigó de les zones d'emmagatzematge i manipulació dels residus. La instal·lació compta amb material absorbent en quantitat suficient per a la recollida immediata dels vessaments accidentals que puguen produir-se, que serà gestionat segons la naturalesa de l'abocament. Periòdicament, s'haurà de netejar la nau mitjançant l'agranament i l'aspiració. Addicionalment, a les mesures proposades, el control de qualitat dels abocaments a la xarxa de clavegueram, que garantisquen el compliment de la legislació vigent, haurà d'incloure's en el programa de vigilància ambiental.  
Encara que la relació de codis LER proposada pel promotor no inclou els RAEE, ja que el procés productiu inclou l'emmagatzematge i la valorització d'aquests, la instal·lació haurà de complir les condicions i els requisits establits en l'RD 110/2015, de 20 de febrer, sobre residus d'aparells elèctrics i electrònics, respecte a la línia per al reciclatge de RAEE.  
S'estableix un programa de vigilància ambiental a fi d'establir les pautes que garantisquen el compliment de les mesures correctores i protectores proposades, així com el seguiment i control de la seua eficàcia. El realitzarà personal qualificat encarregat de supervisar el seguiment. S'inclou la vigilància i control de la gestió correcta dels residus, de l'estat d'impermeabilització del paviment, dels contenidors, de les zones d'emmagatzematge, neteja de la nau, el compliment dels nivells de soroll autoritzats mitjançant la realització d'auditories acústiques i les mesures de protecció de seguretat i salut dels treballadors. S'haurà d'emetre un informe anual que resumisca les actuacions de seguiment i vigilància duts a terme durant el desenvolupament de l'activitat.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1 a de la Llei 21/2013, de 9 de desembre, en concordança amb el grup 6 c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
L'expedient ha observat els tràmits establits en la secció 1a, capítol 2 del títol 2 de la Llei 21/2013, de 9 de desembre, d'avaluació ambiental, i en la resta de disposicions aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que siguen aplicables, el Projecte de centre d'emmagatzematge i gestió de residus no perillosos, promogut per Reciclajes Denimetal, SL, en partida Madrigueres Sud, 34-4, Dénia (Alacant) sempre que es desenvolupe d'acord amb el que s'estableix en l'estudi d'impacte ambiental, el projecte tècnic i la resta de documentació que consta en l'expedient i de conformitat amb les condicions següents:  
1. Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Respecte al reciclatge de RAEE, la instal·lació haurà de complir les condicions i els requisits establits en l'RD 110/2015, de 20 de febrer, relatius a sistemes d'emmagatzematge i classificació, idoneïtat dels recipients, impermeabilització de les zones d'emmagatzematge i tractament i, en tot cas, sota coberta, tractament de les aigües, capacitació del personal, etc.  
3. L'activitat es considera potencialment contaminadora de l'atmosfera, de conformitat amb la Llei 34/2007, de 15 de novembre, per estar inclosa en el Catàleg d'activitats potencialment contaminadores de l'atmosfera (annex IV de la llei esmentada, actualitzat pel Reial decret 100/2011, de 28 de gener). La construcció, el muntatge, l'explotació, el trasllat o la modificació substancial, el cessament o la clausura de l'activitat estan subjectes al règim d'autorització o notificació regulat en l'article 13 de la Llei 34/2007.  
4. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de l'eficàcia d'aquestes. La documentació haurà d'estar a la disposició de les autoritats competents.  
En els termes establits en l'article 43 de la Llei 21/2013, de 9 de desembre, la present declaració d'impacte ambiental perdrà la vigència i cessarà de produir els efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor haurà de notificar a l'òrgan ambiental el començament de les obres.  
  
Segon  
D'acord amb el que s'estableix en l'article 41 de la Llei 21/2013, de 9 de desembre:  
a. Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b. Aquesta d'impacte ambiental no és objecte de recurs sense perjudici dels que, si escau, siguen procedents en via administrativa i judicial davant de l'acte pel qual s'autoritza el projecte.  
  
Tercer  
L'òrgan substantiu haurà de tindre en compte degudament, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 11 de juliol de 2023.- El director general de Qualitat i Educació Ambiental: Joan Piquer Huerga.»